Secretarul general ONU cere comunităţii internaţionale să elimine ameninţările teroriste din Afganistan.
Antonio Guterres a cerut comunităţii internaţionale să îşi unească eforturile pentru eliminarea ameninţărilor teroriste din Afganistan. Insurgenţii talibani afgani au ocupat numeroase provincii afgane şi zone din Kabul.
Antonio Guterres, secretarul general al Naţiunilor Unite, a cerut, luni, comunităţii internaţionale să îşi unească eforturile pentru eliminarea ameninţărilor teroriste din Afganistan, informează cotidianul Le Figaro."Comunitatea internaţională trebuie să se unească pentru a asigura că Afganistanul nu va mai fi utilizat niciodată ca platformă sau refugiu al organizaţiilor teroriste", a afirmat Antonio Guterres, în cursul unei reuniuni de urgenţă a Consiliului de Securitate ONU."Consiliul de Securitate ONU şi întreaga comunitate internaţională trebuie să facă front comun, să colaboreze, să acţioneze solidar şi să utilizeze toate instrumentele aflate la dispoziţie pentru eliminarea ameninţărilor teroriste mondiale din Afganistan şi să garanteze că sunt respectate drepturile fundamentale ale omului", a subliniat Antonio Guterres.Insurgenţii talibani afgani au ocupat numeroase provincii afgane şi zone din Kabul, în contextul retragerii trupelor occidentale. Preşedintele Ashraf Ghani a părăsit Afganistanul.